《寄介石索寒菊》
元代·黄玠

时菊晚逾好，金彩照微霜。庶尔同岁寒，解后不得将。

寤寐忽有觌，道人冠帻黄。入梦还出梦，顾影但空房。

天地生万物，淹速自其常。甘苦亦随化，乐彼未渠央。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。